Propunere de DECIZIE DE PUNERE ÎN APLICARE A CONSILIULUI de anulare a suspendării angajamentelor din cadrul Fondului de coeziune pentru Ungaria /* COM/2012/0275 final - 2012/0144 (NLE) */





EXPUNERE DE MOTIVE 1. Decizia recentă a Consiliului de a suspenda angajamentele din cadrul Fondului de coeziune La 13 martie 2012, prin Decizia de punere în aplicare 2012/156/UE[1], Consiliul a hotărât să suspende, cu efect de la 1 ianuarie 2013, cuantumul de 495,2 milioane EUR din angajamentele din cadrul Fondului de coeziune pentru Ungaria, ceea ce reprezintă 0,5% din PIB și 29% din suma alocată acestei țări pentru 2013 din Fondul de coeziune. Această decizie s-a bazat pe Decizia 2012/139/UE a Consiliului[2] din 24 ianuarie 2012, prin care se stabilește că Ungaria nu a luat măsuri eficiente ca răspuns la Recomandarea Consiliului din 7 iulie 2009 în vederea corectării deficitului excesiv într-un mod credibil și durabil până în 2011. Pentru accesarea asistenței din Fondul de coeziune trebuie îndeplinite anumite criterii, care condiționează accesul la asistența respectivă de evitarea unui deficit public excesiv, în conformitate cu articolul 126 din Tratatul privind funcționarea Uniunii Europene (TFUE)[3]. Aceste criterii au ca scop creșterea stimulentelor acordate guvernelor naționale pentru implementarea de politici fiscale solide, contribuind astfel la instituirea condițiilor macroeconomice adecvate, necesare pentru a se asigura utilizarea eficientă a resurselor Fondului de coeziune. Mai precis, articolul 4 alineatul (1) din Regulamentul (CE) nr. 1084/2006 al Consiliului din 11 iulie 2006 de creare a Fondului de coeziune și de abrogare a Regulamentului (CE) nr. 1164/94 stabilește că, pe baza unei propuneri din partea Comisiei, Consiliul poate hotărî suspendarea parțială sau totală a creditelor de angajament din Fond acordate statului membru în cauză, în cazul în care: (i) statul membru respectiv se află într-o procedură de deficit excesiv (PDE) și (ii) nu a întreprins măsuri eficiente ca răspuns la o recomandare a Consiliului în temeiul articolului 126 alineatul (7) din TFUE privind corectarea deficitului în termenul stabilit[4]. Prin urmare, suspendarea creditelor de angajament este determinată de adoptarea unei decizii a Consiliului în temeiul articolului 126 alineatul (8) din TFUE[5]. Scopul deciziei privind cuantumul angajamentelor din Fondul de coeziune care urmează să fie suspendat a fost de a garanta că suspendarea este atât eficientă, cât și proporțională, luând în același timp în considerare actuala situație economică generală din Uniunea Europeană, precum și importanța relativă a Fondului de coeziune pentru economia statului membru în cauză. 2. Condiții pentru anularea suspendării angajamentelor din cadrul Fondului de coeziune pentru Ungaria În conformitate cu articolul 4 alineatul (2) din Regulamentul 1084/2006, în cazul în care constată că statul membru în cauză a adoptat măsurile corective necesare, Consiliul hotărăște de îndată să anuleze suspendarea angajamentelor în cauză. În momentul adoptării Deciziei de punere în aplicare 2012/156/UE a Consiliului, Comisia a emis următoarea declarație: „Pentru a facilita decizia Consiliului, Comisia se angajează să prezinte Consiliului, fără întârziere, o evaluare din care să reiasă dacă s-au luat măsuri eficace ca urmare a adoptării de către guvernul maghiar a unor măsuri corective care să respecte cerințele Recomandării Consiliului din 13 martie 2012, formulate în temeiul articolului 126 alineatul (7) din TFUE.” Mai mult decât atât, ca răspuns la angajamentul luat de guvernul Ungariei că măsurile corective necesare se vor reflecta în programul de convergență al Ungariei, care trebuia finalizat în aprilie 2012, precum și în alte documente și decizii conexe publicate, Consiliul a indicat că va reveni asupra acestei chestiuni în cadrul întrunirii sale din 22 iunie 2012, cu scopul de a anula suspendarea în cazul în care sunt îndeplinite condițiile. 2.1. Recomandarea Consiliului în temeiul articolului 126 alineatul (7) din TFUE din 13 martie 2012 privind corectarea durabilă a deficitul excesiv până în 2012 În noua sa recomandare (a cincea) adresată Ungariei în temeiul articolului 126 alineatul (7) din TFUE, Consiliul a amânat până în 2012 termenul limită pentru încetarea situației de deficit excesiv într-un mod credibil și durabil. Mai precis, Consiliul a solicitat autorităților ungare: (i) să asigure atingerea obiectivului de deficit pentru 2012 de 2,5% din PIB, ceea ce, în conformitate cu previziunile intermediare din februarie ale serviciilor Comisiei, ar necesita un efort fiscal suplimentar de cel puțin 0,5% din PIB, care trebuie realizat prin specificarea mai detaliată atât a măsurilor deja planificate, cât și a unor măsuri suplimentare de consolidare de natură structurală, după caz, precum și prin implementarea în continuare a acestora; (ii) să aloce eventualele câștiguri neprevăzute în vederea îmbunătățirii soldului global; (iii) să ia, după caz, măsurile suplimentare de natură structurală care sunt necesare pentru a garanta că în 2013 deficitul va rămâne cu mult sub pragul de 3% din PIB, chiar și după eliminarea progresivă integrală a veniturilor punctuale de aproximativ 1% din PIB; și (iv) să prevadă suficiente rezerve în legile bugetului pentru anii următori. În același timp, Consiliul a subliniat că ajustarea bugetară ar trebui să contribuie la aducerea ponderii datoriei publice pe o traiectorie descendentă și, de asemenea, să fie favorizată de propunerile de îmbunătățire a cadrului de guvernanță fiscală. 2.2. Evaluarea de către Comisie a măsurilor luate Pe baza informațiilor actuale, se pare că Ungaria a luat măsuri care au dus la realizarea de progrese adecvate în direcția corectării deficitului excesiv. Concret, în ciuda ușoarei deteriorări a mediului macroeconomic de bază, după cum s-a ilustrat în previziunile din primăvara anului 2012 ale serviciilor Comisiei, se preconizează că deficitul bugetar va atinge 2,5% din PIB în 2012 și se va menține cu mult sub valoarea de referință de 3% din PIB în 2013, în conformitate cu recomandarea din martie a Consiliului. Noile măsuri anunțate în contextul programului de convergență implică măsuri structurale suplimentare de 0,3% din PIB și îmbunătățirea soldului structural cu ¼% din PIB în 2012 față de evaluarea care a stat la baza recomandărilor Consiliului din martie 2012. Acest procent este întrucâtva inferior efortului fiscal suplimentar recomandat de 0,5% din PIB, însă poate fi considerat acceptabil în linii mari, având în vedere revizuirile creșterii PIB‑ului potențial și faptul că veniturile previzionate sunt mai reduse decât ceea ce se putea aștepta de obicei pe baza elasticităților fiscale standard. Mai rămân de demonstrat utilizarea veniturilor neprevăzute în vederea îmbunătățirii obiectivului și introducerea unor rezerve suficiente în bugetele pentru anii următori. Pe baza previziunilor din primăvara anului 2012, se estimează că datoria publică generală va scădea la 78,5% din PIB în 2012 și încă puțin în 2013. În sfârșit, au fost înregistrate unele progrese în ceea ce privește consolidarea cadrului de guvernanță fiscală, însă mai trebuie încă elaborate și adoptate reforme importante înainte de încheierea sesiunii de primăvară a Parlamentului. În acest context și, de asemenea, în lumina datelor recente privind creșterea mai slabă decât era de așteptat din primul trimestru, Comisia va continua să monitorizeze îndeaproape evoluțiile bugetare din Ungaria, în conformitate cu tratatul și cu Pactul de stabilitate și de creștere, având în vedere, în special, faptul că această procedură de deficit excesiv a fost deschisă cu mult timp în urmă. Una dintre sursele de informații în acest sens o vor constitui rapoartele prezentate de guvern de două ori pe an în cadrul PDE. 3. Anularea propusă a suspendării angajamentelor din cadrul Fondului de coeziune pentru Ungaria Luând în considerare evaluarea pe care a realizat-o a măsurilor luate de Ungaria ca răspuns la recomandarea Consiliului din 13 martie 2012, formulată în temeiul articolului 126 alineatul (7) din TFUE, pentru a pune capăt situației de deficit public excesiv până la în 2012, Comisia consideră că sunt îndeplinite condițiile pentru anularea suspendării angajamentelor din cadrul Fondului de coeziune. În consecință, Comisia propune Consiliului să anuleze suspendarea angajamentelor din cadrul Fondului de coeziune, prevăzută în Decizia de punere în aplicare 2012/156/UE a Consiliului. Comisia va continua să monitorizeze îndeaproape evoluțiile fiscale din Ungaria, în conformitate cu articolul 10 din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv, inclusiv pe baza rapoartelor prezentate de guvern de două ori pe an în cadrul PDE și în contextul exercițiului de supraveghere post-program, realizat după expirarea asistenței financiare puse la dispoziție în temeiul Deciziei 2009/102/CE a Consiliului din 4 noiembrie 2008 de acordare a unui ajutor financiar comunitar pe termen mediu Ungariei[6] sau în temeiul oricărui program de asistență financiară a Uniunii pentru Ungaria aprobat de Consiliu. În cazul în care, în orice moment anterior abrogării în temeiul articolului 126 alineatul (12) din TFUE, se iau măsuri care se dovedesc a fi inadecvate, Comisia va recomanda Consiliului să adopte o nouă decizie în temeiul articolului 126 alineatul (8) și poate propune Consiliului să adopte o decizie de suspendare a angajamentelor din cadrul Fondului de coeziune. 2012/0144 (NLE) Propunere de DECIZIE DE PUNERE ÎN APLICARE A CONSILIULUI de anulare a suspendării angajamentelor din cadrul Fondului de coeziune pentru Ungaria CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1084/2006 al Consiliului din 11 iulie 2006 de creare a Fondului de coeziune și de abrogare a Regulamentului (CE) nr. 1164/94[7], în special articolul 4 alineatul (2), având în vedere propunerea Comisiei Europene, întrucât: (1) Articolul 4 din Regulamentul (CE) nr. 1084/2006 stabilește criteriile care trebuie îndeplinite în vederea accesării asistenței Fondului de coeziune. În conformitate cu articolul 4 alineatul (1), Consiliul poate hotărî suspendarea fie totală, fie parțială a angajamentelor din Fondul de coeziune pentru statul membru în cauză cu efect de la data de 1 ianuarie a anului care urmează anului adoptării deciziei de suspendare, în cazul în care constată, în conformitate cu articolul 126 alineatul (8) din TFUE, că statul membru în cauză nu a întreprins nicio acțiune eficientă ca răspuns la o recomandare a Consiliului formulată în temeiul articolului 126 alineatul (7) din TFUE[8]. (2) La 5 iulie 2004, prin Decizia 2004/918/CE[9], Consiliul a hotărât, în conformitate cu articolul 104 alineatul (6) din Tratatul de instituire a Comunității Europene (TCE), că în Ungaria exista un deficit excesiv. Consiliul a adoptat o primă recomandare la 5 iulie 2004, o a doua recomandare la 8 martie 2005 și o a treia recomandare la 10 octombrie 2006, adresate Ungariei în conformitate cu articolul 104 alineatul (7) din TCE. La 7 iulie 2009, Consiliul a adoptat a patra recomandare adresată Ungariei în conformitate cu articolul 104 alineatul (7) din TCE („recomandarea Consiliului din 7 iulie 2009”) cu scopul de a pune capăt situației de deficit public excesiv până cel târziu în 2011. (3) La 24 ianuarie 2012, Consiliul a adoptat Decizia 2012/139/UE[10] în conformitate cu articolul 126 alineatul (8) din TFUE prin care stabilește faptul că Ungaria nu a întreprins acțiuni eficiente ca răspuns la recomandarea Consiliului din 7 iulie 2009 în termenul prevăzut de aceasta. (4) La 13 martie 2012, prin Decizia de punere în aplicare 2012/156/EU[11], Consiliul a hotărât să suspende parțial angajamentele din cadrul Fondului de coeziune cu efect de la 1 ianuarie 20013, în conformitate cu articolul 4 din Regulamentul (CE) nr. 1084/2006. Decizia privind cuantumul angajamentelor din Fondul de coeziune care urmează să fie suspendat a avut drept scop să garanteze că suspendarea este atât eficientă, cât și proporțională, luând în același timp în considerare actuala situație economică generală din Uniunea Europeană, precum și importanța relativă a Fondului de coeziune pentru economia statului membru în cauză. Consiliul a considerat oportun ca, în cazul unei prime aplicări a articolului 4 alineatul (1) din Regulamentul (CE) nr. 1084/2006 unui anumit stat membru, să stabilească cuantumul la 50% din suma alocată pentru 2013 din Fondul de coeziune, fără a depăși nivelul maxim de 0,5% din PIB-ul nominal al statului membru în cauză, conform previziunilor serviciilor Comisiei. În consecință, Consiliul a hotărât să suspende cuantumul de 495 184 000 EUR din angajamentele din cadrul Fondului de coeziune pentru Ungaria cu efect de la 1 ianuarie 2013. (5) La aceeași dată, Consiliul a emis o recomandare revizuită adresată Ungariei în conformitate cu articolul 126 alineatul (7) din TFUE („recomandarea Consiliului din 13 martie 2012”), stabilind anul 2012 ca termen-limită pentru încetarea situației de deficit public excesiv. Mai precis, Ungariei i s-a recomandat: (i) să realizeze un efort fiscal suplimentar de cel puțin ½% din PIB, pe baza unei specificări mai detaliate a măsurilor de consolidare de natură structurală și a implementării în continuare a acestora, pentru a asigura atingerea obiectivului de deficit de 2,5% din PIB stabilit pentru 2012; (ii) să aloce eventualele câștiguri neprevăzute în vederea îmbunătățirii soldului global; (iii) să ia, după caz, măsurile de natură structurală suplimentare care sunt necesare pentru a garanta că în 2013 deficitul se va menține cu mult sub pragul de 3% din PIB; și (iv) să prevadă suficiente rezerve în legile bugetului pentru anii următori. În același timp, Consiliul a subliniat că ajustarea bugetară ar trebui să contribuie la aducerea ponderii datoriei publice pe o traiectorie descendentă și, de asemenea, să fie favorizată de propunerile de îmbunătățire a cadrului de guvernanță fiscală. (6) La 23 aprilie 2012, Ungaria a prezentat actualizarea anuală a programului său de convergență, în care descrie strategia sa bugetară destinată să asigure corectarea durabilă a deficitului excesiv până la termenul-limită, stabilit pentru 2012. Obiectivele de deficit oficiale și eforturile fiscale planificate respectă recomandarea Consiliului din 13 martie 2012, formulată în temeiul articolului 126 alineatul (7) din TFUE. Programul confirmă obiectivul pe termen mediu stabilit anterior de 1,5% din PIB, pe care intenționează să îl atingă până în 2013. În conformitate cu programul actualizat, datoria publică se reduce în continuu pe toată durata programului, ajungând la 77% din PIB în 2013 și la sub 73% din PIB în 2015. În ceea ce privește reforma guvernanței fiscale, autoritățile au anunțat că vor prezenta Parlamentului modificările necesare în cursul sesiunii de primăvară. (7) Pe baza informațiilor publicate, Comisia a concluzionat, în comunicarea sa din 30 mai 2012[12] că Ungaria a luat măsurile corective necesare, care au dus la progrese adecvate în direcția corectării deficitului excesiv. Concret, se preconizează că deficitul bugetar va atinge 2,5% din PIB în 2012 și se va menține cu mult sub valoarea de referință de 3% din PIB în 2013, în conformitate cu recomandarea din martie a Consiliului. Mai precis, luând în considerare, de asemenea, toate informațiile publicate de guvern de la jumătatea lunii martie, serviciile Comisiei preconizează că, în 2013, deficitul va atinge 2,7% din PIB. Având în vedere, de asemenea, efectul revizuirilor creșterii PIB-ului potențial și devierea previzionată de la elasticitățile fiscale standard, efortul fiscal din 2012 poate fi considerat, în linii mari, conform cu cerințele. Totuși, mai trebuie să se demonstreze utilizarea veniturilor neprevăzute și introducerea în bugetele pentru anii următori a unor rezerve suficiente. Pe baza previziunilor din primăvara anului 2012, se estimează că datoria publică generală va scădea la 78,5% din PIB în 2012 și încă puțin în 2013. În sfârșit, au fost înregistrate unele progrese în ceea ce privește consolidarea cadrului de guvernanță fiscală, însă au mai rămas reforme importante de elaborat și de adoptat înainte de finalul sesiunii de primăvară a Parlamentului. În acest context și, de asemenea, în lumina datelor recente privind creșterea mai slabă decât era de așteptat din primul trimestru, Comisia va continua să monitorizeze îndeaproape evoluțiile bugetare din Ungaria. (8) În general, Ungaria a luat măsurile corective necesare ca răspuns la recomandarea Consiliului din 13 martie 2012 pentru a corecta deficitul excesiv în termenul stabilit de Consiliu. Prin urmare, Decizia de punere în aplicare 2012/156/UE a Consiliului de suspendare parțială a angajamentelor din cadrul Fondului de coeziune trebuie abrogată. (9) În cazul în care, în orice moment anterior abrogării deciziei privind existența unui deficit excesiv în conformitate cu articolul 126 alineatul (12) din TFUE, măsurile luate se dovedesc a fi inadecvate, Consiliul, pe baza unei recomandări din partea Comisiei, va adopta o nouă decizie în temeiul articolului 126 alineatul (8) din TFUE. Consiliul poate adopta, la propunerea Comisiei, o decizie de suspendare a angajamentelor din Fondul de coeziune, ADOPTĂ PREZENTA DECIZIE: Articolul 1 Se anulează suspendarea parțială a angajamentelor din cadrul Fondului de coeziune pentru Ungaria, prevăzută în Decizia de punere în aplicare nr. 2012/156/UE. Articolul 2 Prezenta decizie se adresează Ungariei. Adoptată la Bruxelles, Pentru Consiliu, Preşedintele [1] JO L 78, 17.3.2012, p. 19. [2] JO L 66, 6.3.2012, p. 6. [3] Care înlocuiește articolul 104 din Tratatul de instituire a Comunității Europene (TCE), astfel cum se menționează la articolul 4 din Regulamentul (CE) nr. 1084/2006. [4] Care înlocuiește articolul 104 alineatul (7) din TCE, astfel cum se menționează la articolul 4 din Regulamentul (CE) nr. 1084/2006. [5] Care înlocuiește articolul 104 alineatul (8) din TCE, astfel cum se menționează la articolul 4 din Regulamentul (CE) nr. 1084/2006. [6] JO L 37, 6.2.2009, p. 5. [7] JO L 210, 31.7.2006, p. 79. [8] Care înlocuiește articolul 104 din Tratatul de instituire a Comunității Europene (TCE), astfel cum se menționează la articolul 4 din Regulamentul (CE) nr. 1084/2006. [9] JO L 389, 30.12.2004, p. 27. [10] JO L 66, 6.3.2012, p. 6. [11] JO L 78, 17.3.2012, p. 19. [12] COM(2012) XXXLINK TO BE INSERTED HERE AFTER THE 30TH OF MAY